[Calixtus Episcopus servus servorum Dei, Verziacensis Monasterii Monachis et familiæ salutem, si obedierint, et Apostolicam benedictionem. Carissimi fili nostri Petri Cluniacensis Abbatis, et fratrum ejus querelam accepimus, quod recipere Priorem de Cluniacensi Monasterio recusetis; cum locus vester jam per triginta ferè annos Priorem tantum de domo eadem habuerit: in quo profectò magnum vobis et vestræ generare videmini Ecclesiæ detrimentum. Cum enim paci et Religioni intendere debeatis, in dissensione et scandalo permanetis. Per præsentia igitur scripta vobis præcipiendo mandamus, ut usque festum proximum beati Thomæ Priorem de Cluniacensi recipiatis Cœnobio, eique debitam, sicut hactenus factum est, obedientiam præbeatis. Alioquin nos extunc Ecclesiarum vobis introitum interdicimus, et in vestro Monasterio divina prohibemus officia celebrari. Datum Altisiodori VII. Idus Decembris.]